《送才元长乐倅》
宋代·苏籀

东省西台除吏目，轶才勿谓得途赊。
孰云相贰徒劳职，政恐东南弗复加。
常衮颁宣礼翘秀，仲翔好事走幽遐。
口占十吏传州檄，指画千条靖海涯。
榕木覆街飞皂盖，荔园供饷赫凝霞。
政平讼简清如水，能赋登高墨似鸦。
咻彼夷音姑洛咏，归来越橐换吴娃。
抠衣岑范钦高致，谈舌澜翻泼贡茶。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。